Skole in Mpumalanga haglik, onveilig | Netwerk24
Skole in Mpumalanga haglik, onveilig
Deur Werner Beukes 12 September 2018 06:41
Dit is hoe dit by die Kobeng Primary School in Mpumalanga lyk. Foto: Verskaf
Daadwerklike stappe sal deur die onderwysdepartement in Mpumalanga gedoen moet word om "die absolute haglike omstandighede" te takel wat by skole regoor die provinsie heers.
Só sê Jane Sithole, LUR en DA woordvoerder vir onderwys in Mpumalanga, nadat sy verlede Vrydag sommige skole in die provinsie besoek het.
"Ek was so geskok oor die stand van sake by party van die skole dat ek Maandag 'n brief aan Sibusiso Malaza, LUR vir onderwys in Mpumalanga, gestuur het om dadelik in te gryp. Veral by skole soos die Sekwai Secondary School in Moremela wat uitmekaar val, en Kobeng Primary School en Makuke Secondary School waar leerlinge vervalle geriewe moet gebruik," het Sithole Dinsdag gesê.
"Die onderwysdepartement het nie geld om die infrastruktuur op te gradeer nie, wat beteken dat die leerlinge in onveilige geboue onderrig word en toilette sonder lopende water en sonder deure moet gebruik.
"Kinders in Mpumalanga leer in haglike, onveilige omstandighede. Wat gaan die onderwysdepartement daaraan doen," wil Sithole weet.
By navraag het Malaza aan Netwerk24 gesê dat hy "ten volle bewus is" van die toestande by skole in die provinsie en dat dit 'n ernstige bekommernis is omdat daar nie onmiddellik geld beskikbaar is om verbeterings te doen nie.
"Veral skole met onveilige strukture en toiletgeriewe moet dringend aandag kry. Ons het plaaslike besighede genader om ons te help en reeds 'n aanduiding gekry dat geriewe by 29 skole verbeter gaan word.
"Dit is 'n aanduiding dat ons bereid is om alles in ons vermoë te doen om seker te maak dat ons kinders in behoorlike skole onderrig kry en om die probleme wat die gemeenskap in die gesig staar te verminder," het Malaza gesê.